Humber Bridge

Humber Bridge je visutý cestný most v blízkosti anglického mesta Kingston upon Hull. Most preklenuje Humber (estuár riek Trent a Ouse) a podľa neho bol aj pomenovaný. Výstavba bola začatá v júli 1972 na južnej strane estuáru. Severný pylón bol dokončený v máji 1974 a južný v marci 1976; po dokončení sa severný pylón stal najvyšším mostným pylónom v krajine (prekonal pylóny mosta Forth Road Bridge). Oba pylóny sú 155,5 m vysoké. Most bol dokončený v roku 1981 a oficiálne otvorený Kráľovnou Alžbetou II. 17. júla toho roku. Celková dĺžka mosta je 2 220 m a dĺžka hlavného rozpätia je 1 410 m. Vedľajšie rozpätie na severnej strane má dĺžku 280 m a na južnej 530 m. Hlavné rozpätie sa po dokončení stalo najdlhším rozpätím visutého mosta a bolo ním do roku 1998, kedy bol dokončený japonský most Akaši-kaikjó óhaši. V súčasnosti je na siedmom mieste a zároveň je aj druhým najdlhším v Európe (po dánskom Storebæltsbroene). Šírka mosta je 28,5 m. Referencie Iné projekty Commons ponúka multimediálne súbory na tému Humber Bridge